དེ་ཡང་ཞོགས་པ་ཆུ་ཚོད་བརྒྱད་པ་ཙམ་ལ་ནོར་གླིང་དུ་ཆིབས་བསྒྱུར་གནང་བ་དང་སྐབས་དེར་དབུས་བོད་མིའི་སྒྲིག་འཛུགས་ཀྱི་སྲིད་སྐྱོང་དང་།ཁྲིམས་ཞིབ་པ་རྣམ་པ།སྤྱི་འཐུས་ཚོགས་གཞོན་གཙོས་སྤྱི་འཐུས་རྣམ་པ་དང་།ནོར་གླིང་བོད་ཀྱི་རིག་གཞུང་གཅེས་སྐྱོང་ཁང་གི་ངེས་སྟོན་པ་དང་འགན་འཛིན།ལས་བྱེད།མི་མང་བཅས་ཀྱིས་ཕེབས་བསུ་དང་བཅས་ནོར་གླིང་བདེ་ལྡན་གཙུག་ལག་ཁང་གི་བཞུགས་ཁྲི་རིན་པོ་ཆེར་༸ཞབས་སོར་འཁོད་མཚམས་དཔལ་ལྡན་སྟོད་རྒྱུད་གྲྭ་ཚང་གི་དགེ་འདུན་པ་རྣམས་ཀྱིས་ཤིས་བརྗོད་དང་༸རྒྱལ་བའི་ཞབས་བརྟན་གསོལ་འདེབས་གསུང་འདོན་གནང་བ་དང་འབྲེལ་གསོལ་ཇ་བཞེས་འབྲས་འདེགས་འབུལ་ཞུས་པ་དང་།ནོར་གླིང་བོད་ཀྱི་རིག་གཞུང་གཅེས་སྐྱོང་ཁང་གི་ངེས་སྟོན་པ་བཀའ་བློན་ཁྲི་ཟུར་སྐལ་བཟང་ཡེ་ཤེས་ལགས་ཀྱིས་༸གོང་ས་མཆོག་ལ་རྟེན་གསུམ་འདེགས་འབུལ་ཞུས།དེ་ནས་ནོར་གླིང་སྤྱི་ཁྱབ་འགན་འཛིན་ལས་ཟུར་དང་སྡེ་ཚན་ཁག་གི་འགན་འཛིན་རྣམ་པ།ནོར་གླིང་མཐོ་སློབ་ཀྱི་དགེ་རྒན་བཅས་ཀྱིས་མཇལ་ཁ་ཞུས་རྗེས་དབུས་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་གིས་ནོར་གླིང་བོད་ཀྱི་རིག་གཞུང་གཅེས་སྐྱོང་ཁང་གིས་དཔར་བསྐྲུན་ཞུས་པའི་གངས་ཅན་ཤེས་རིག་བང་མཛོད་དེབ་ཕྲེང་བཅུ་གཅིག་ཅན་དབུ་འབྱེད་གནང་།དེ་རྗེས་ནོར་གླིང་སྤྱི་ཁྱབ་འགན་འཛིན་བདེ་ཆེན་རྣམ་རྒྱལ་ལགས་ཀྱིས་ནོར་གླིང་བོད་ཀྱི་རིག་གཞུང་གཅེས་སྐྱོང་ཁང་དབུ་བརྙེས་ནས་ལོ་ངོ་ཉི་ཤུ་རྩ་གཅིག་ཧྲིལ་པོར་འཁོར་བའི་ལས་བསྡོམས་སྙིང་བསྡུས་སྙན་སྒྲོན་ཞུས་རྗེས།སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཀའ་བློན་ཁྲི་ཟུར་མཁས་དབང་ཟམ་གདོང་རིན་པོ་ཆེ་མཆོག་དང་།ཀེམ་ཡེ་ཤེས།བཀའ་བློན་ཁྲི་ཟུར་སྐལ་བཟང་ཡེ་ཤེས་མཆོག་བཅས་ལ་ཐུགས་རྗེ་ལེགས་འབུལ་གྱི་གཟེངས་རྟགས་ཕྱག་བསྟར་བཀའ་དྲིན་བསྐྱངས་པ་དང་།དེ་བཞིན་ཁྲིམས་ཞིབ་པ་ཆེ་བ་མཆོག་དང་སྲིད་སྐྱོང་།བོད་མི་མང་སྤྱི་འཐུས་ཚོགས་གཞོན་མཆོག་བཅས་ཀྱིས་ལོ་ངོ་ཉི་ཤུ་དང་བཅུའི་རིང་ནོར་གླིང་དུ་ཕྱག་ལས་གནང་བའི་ལས་བྱེད་རྣམས་ལ་གཟེངས་རྟགས་ཕྱག་བསྟར་བསྐྱངས་རྗེས་ཆོས་རིག་ལས་ཁུངས་ཀྱི་དྲུང་ཆེ་བསྟན་འཛིན་ལུང་རྟོགས་ལགས་ཀྱིས་ནོར་གླིང་མཐོ་སློབ་ཀྱི་སྐབས་དྲུག་པའི་བསླབ་པ་མཐར་སོན་པའི་སློབ་ཕྲུག་རྣམས་ལ་ཕྱག་འཁྱེར་གནང་།དེ་ནས་ནོར་གླིང་ངེས་སྟོན་པ་བཀའ་བློན་ཁྲི་ཟུར་སྐལ་བཟང་ཡེ་ཤེས་ལགས་ཀྱིས་གསུང་བཤད་དང་འབྲེལ་༧རྒྱལ་བའི་འཁྲུངས་རབས་ཞལ་ཐང་གྲངས་ཉེར་ལྔ་ཅན་༧གོང་ས་མཆོག་ལ་འབུལ་རྒྱུའི་གསོལ་འདེབས་༸སྙན་སེང་ཞུས་པ་དང་།འཁྲུངས་རབས་ཞལ་ཐང་ཕྱག་དེབ་འགྲེམས་སྤེལ་ཞུས།